

VLADA REPUBLIKE HRVATSKE

Zagreb, 14. srpnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjenama i dopuni Uredbe o nazivima radnih mjesta i koeficijentima složenosti poslova u javnim službama  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 6. stavka 2. i članka 7. stavka 1. Zakona o plaćama u javnim službama („Narodne novine“, br. 27/01. i 39/09.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**U R E D B U**

**o izmjenama i dopuni Uredbe o nazivima radnih mjesta**

**i koeficijentima složenosti poslova u javnim službama**

**Članak 1.**

U Uredbi o nazivima radnih mjesta i koeficijentima složenosti poslova u javnim službama („Narodne novine“, br. 25/13., 72/13., 151/13., 9/14., 40/14., 51/14., 77/14., 83/14. - ispravak, 87/14., 120/14., 147/14., 151/14., 11/15., 32/15., 38/15., 60/15., 83/15., 112/15., 122/15., 10/17., 39/17., 40/17. - ispravak, 74/17., 122/17., 9/18., 57/18., 59/19., 79/19., 119/19., 50/20., 128/20., 141/20., 17/21., 26/21., 78/21., 138/21., 9/22., 31/22. i 72/22.), u članku 2. podstavku a) Položaji I. vrste točka 14. mijenja se i glasi:

„14. a) glavna sestra/glavni tehničar klinike,

 odnosno kliničkog zavoda u kliničkoj ustanovi,

glavna sestra/glavni tehničar objedinjenog

hitnog bolničkog prijema u kliničkoj ustanovi 1,820

b) glavna sestra/glavni tehničar zavoda u kliničkoj ustanovi,

 glavna sestra/glavni tehničar službe u županijskoj ustanovi,

 glavna sestra/glavni tehničar objedinjenog hitnog

 bolničkog prijema u županijskoj bolnici 1,750.“.

U podstavku c) Radna mjesta I. vrste u točki 5. iza podtočke e) dodaje se podtočka f) koja glasi:

„f) magistra sestrinstva/diplomirana medicinska sestra na poslovima:

- sprječavanja, suzbijanja i kontrole bolničkih infekcija

- osiguranja i unaprjeđenja kvalitete zdravstvene zaštite

- invazivnih i specifičnih dijagnostičko terapijskih postupaka

- voditelja tima operacijskog bloka ili

- koordinatora palijativne skrbi 1,571.“.

U podstavku e) Radna mjesta III. vrste iza točke 3. dodaje se točka 4. koja glasi:

„4. vozač sanitetskog prijevoza 0, 900.“.

Podstavak f) Radna mjesta IV. vrste mijenja se i glasi:

„1. njegovatelj 0,750

2. bolničar 0,727.“.

**Članak 2.**

Članak 34. briše se.

**Članak 3.**

Ova Uredba stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Mijenja se točka 14. Uredbe koja se odnosi na glavne sestre i glavne tehničare, te se predlažu veći koeficijenti koje je potrebno uskladiti sa složenošću poslova. Trenutni koeficijent iznosi 1,571 za glavnu sestru/glavnog tehničara klinike u kliničkoj ustanovi i 1,571 za glavnu sestru/glavnog tehničara zavoda u županijskoj ustanovi. Pritom, neto plaća s trenutnim koeficijentom iznosi 9.944,79 kn, a neto plaća s predloženim koeficijentom iznosit će 11.212,42 kn za glavne sestre i glavne tehničare te 10.856,06 kn za glavne sestre kliničkog zavoda u kliničkoj ustanovi.

Predlaže se povećanje koeficijenta za magistre sestrinstva što će dovesti do povećanja plaća te se predlaže koeficijent za glavnu sestru/glavnog tehničara klinike u kliničkoj ustanovi 1,820 i koeficijent 1.750 za glavne sestre/tehničare u županijskoj ustanovi.

U radnim mjestima III. vrste predlaže se određivanje radnog mjesta vozača sanitetskog prijevoza te povećanje koeficijenta složenosti poslova s 0,776 na 0,900 (800 izvršitelja).

Uvodi se radno mjesto njegovatelja radi usklađivanja s Pravilnikom o normativima i standardima za obavljanje zdravstvene djelatnosti („Narodne novine“, br. 52/20), te se za spomenuto radno mjesto uvodi koeficijent istovjetan koeficijentu njegovatelja u ustanovama socijalne skrbi 0,750 (neto plaća za njegovatelja iznosila bi cca 4.557.81 kn). Nadalje, koeficijent za radno mjesto bolničara 0,727 ostaje i dalje isti kao što je i bio (neto plaća cca 4.557.81 kn).

S obzirom na to da je Agencija za kvalitetu i akreditaciju u zdravstvu i socijalnoj skrbi prestala s radom stupanjem na snagu Zakona o kvaliteti zdravstvene zaštite („Narodne novine“, broj 118/18.), a poslove i radnike preuzelo Ministarstvo zdravstva potrebno je radi usklađenja s navedenim Zakonom i brisanje odredbe članka 34.

Financijska sredstva za provedbu uredbe osigurana su u Financijskom planu HZZO-a za 2022. godinu i projekcijama plana za 2023. i 2024. godinu, u iznosu od 4.495.090,77 kn mjesečno, odnosno 22.475.453 u 2022. godini te 53.941.089 kn godišnje u 2023. i 2024.

U Financijskom planu HZZO-a su ukupno planirana sredstva na aktivnostima A600000 Primarna zdravstvena zaštita (4.544.600.000 kn u 2022. godini, 4.300,000.000 kn u 2023. godini i 4.450.000.000 kn u 2024.).

Ukupno planirana sredstva na aktivnostima su A600004 Specijalističko - konzilijarna zdravstvena zaštita (1.283.080.000 kn u 2022., 1.300.000.000 kn u 2023. i 1.457.000.000 kn u 2024.) i A600003 Bolnička zdravstvena zaštita. (11.400.000.000 kn u 2022. godini, 10.500.000.000 kn u 2023. i 10.819.000.000 kn u 2024.)